《倦寻芳（闺思）》
宋代·潘汾

兽钚半掩，鸳甃无尘，庭院潇洒。树色沉沉，春尽燕娇莺姹。梦草树塘青渐满，海棠轩槛红相亚。听箫声，记秦楼夜约，彩鸾齐跨。

渐迤逦、更催银箭，何处贪欢，犹系骄马。旋剪灯花，两点翠眉谁画。香灭羞回空帐里，月高犹在重帘下。恨疏狂，待归来、碎揉花打。

作者简介：潘汾，字元质，金华（今属浙江）人。《全宋词》存其词六首。